'Massiewe brand in Boshof-distrik buite beheer' | Netwerk24
Deur Marita Herselman 23 Oktober 2020 05:18
'n Brand in die Boshof-distrik wat aanvanklik onder beheer was, het Donderdag in 'n massiewe brand ontaard wat teen laataand buite beheer was, sê Johann Breytenbach van die Vrystaatse Brandbeskermingsvereniging (FSUFPA).
Breytenbach sê baie hulpbronne word ingespan om die brand te bestry.
"Droë donderstorms het deur die gebied beweeg. Een brand het opgevlam oor 'n afstand van 6 km," het Breytenbach vlugtig aan Netwerk24 gesê voordat hy weer sy aandag op die brand gevestig het.
Die Vrystaat is die afgelope week deur verwoestende brande geteister wat duisende hektaar vernietig, diere doodgebrand en mense ernstig beseer het.
'n Inwoner in die distrik het Donderdag op 'n stemnota vir gebede gevra.
"Bid asseblief vir ons. Die vuur is drie kante . . . al om die huis in die veld . . . kom nader. Ek het die sproeiers aangesit dat die gras nat word. Ons het die voertuie op die gras getrek. Gelukkig is dit nie hoë vlamme nie. Die gras hier om die huis is taamlik laag gebrand.
"Die manne probeer veg, maar hierdie vuur hardloop net. Bid asseblief vir ons en veral vir ouma en oupa."